Шэрыб Астемыр и текIуэныгъэ
Бэрбэч Хь. М. и цIэр зезыхьэ Къэбэрдей-Балъкъэр къэрал университетым и лэжьакIуэ, КъБКъУ-м мониторингымкIэ и центрымрэ шынагъуэншагъэмкIэ и управленэмрэ я диспетчер Шэрыб Астемыр щытекIуащ мас-рестлингымкIэ Урысейпсо зэпеуэм. Ар и ныкъуэкъуэгъухэм 6:0-у ятекIуащ. Спортсменыр зэхьэзэхуэм хуагъэхьэзыращ Тубей Имранрэ Токаревэ Натальерэ.
НыбжьыщIэхэм мас-рестлингымкIэ я Урысейпсо зэпеуэр жэпуэгъуэм и 6 — 9-хэм Налшык щекIуэкIащ. Илъэс 18-м къыщыщIэдзауэ 23-м нэс зи ныбжь спортсменищэм нэблагъэ хэтащ абы, Москва къалэм, Къэбэрдей-Балъкъэр, Чувашие, Саха (Якутие), Осетие Ищхъэрэ — Алание республикэхэм, Калугэ областым, Ставрополь крайм щыщу.
А спорт лIэужьыгъуэм и «хэкур» Якутиерщ икIи абы цIыкIуи ини, цIыхубзи цIыхухъуи — зэхэдз имыIэу дехьэх. КIапсэкIэ, бжыкIэ зэпекъун спорт лIэужьыгъуэм ди республикэм зыщыхуагъасэу зэрыхуежьэрэ куэд щIакъым. Апхуэдэу щытми, республикэм мас-рестлингымкIэ и федерацэм и президент, къэралым и командэ къыхэхам хэт щIалэхэм я тренер Гъубж БетIал я пашэу, КъБР-м и спортсменхэм ехъулIэныгъэфIхэр зыIэрагъэхьэну хунэсащ. Мы зэпеуэми КъБР-м щыщ щIалэхэмрэ хъыджэбзхэмрэ фIы дыдэу зыкъыщагъэлъэгъуащ, ди командэ къыхэхам дыщэ медалу плIы, дыжьыну щы, жэзу хы къыхуахьри.
Мы зэпеуэм кърикIуахэм япкъ иткIэ, къэралым и ныбжьыщIэхэм я командэ къыхэхар щIэуэ зэхагъэувэнущ, Урысейм и щIыхьыр дунейпсо зэхьэзэхуэхэми щаIэтын хуэдэу.
КъБКъУ-м и лэжьакIуэхэр Шэрыб Астемыр йохъуэхъу дыщэ медаль къызэрихьамкIэ икIи ехъулIэныгъэщIэхэри абы къыкIэлъыкIуэну я гуапэщ.
СОЛГАЛОВЭ Наталье, КъБКъУ-м и пресс-IэнатIэм и лэжьакIуэ.
